Na osnovu člana 8. stav 1. Zakona o Narodnoj skupštini („Službeni glasnik RSˮ, broj 9/10) i člana 238. stav 5. Poslovnika Narodne skupštine („Službeni glasnik RSˮ, broj 20/12 - prečišćen tekst),

Narodna skupština Republike Srbije, na Devetoj posebnoj sednici u Dvanaestom sazivu, održanoj 29. decembra 2021. godine, donela je

**Z A K Lj U Č A K**

**povodom razmatranja Redovnog godišnjeg izveštaja Zaštitnika građana**

**za 2020. godinu**

1. Narodna skupština ocenjuje da je Zaštitnik građana u Redovnom godišnjem izveštaju za 2020. godinu celovito prikazao aktivnosti u izvršavanju svojih nadležnosti u cilju zaštite i unapređenja ljudskih i manjinskih sloboda i prava.

2. Polazeći od ocena Zaštitnika građana u oblasti prava deteta, Narodna skupština preporučuje Vladi da usvoji novi Nacionalni plan akcije za decu, da se obezbedi da deca u uličnoj situaciji ne budu tretirana kao izvršioci kaznenih dela, već kao žrtve nasilja, zlostavljanja i zanemarivanja, kao i da se predvide mere podrške za roditelje teško bolesne dece i dece sa smetnjama u razvoju i invaliditetom kojoj je neophodna stalna nega i pomoć.

3. Narodna skupština ukazuje na potrebu kontinuiranog sprovođenja mera i aktivnosti posvećenih podizanju svesti javnosti o rodnoj ravnopravnosti i unapređivanju položaja žena, kao i aktivnosti u cilju prepoznavanja zločina iz mržnje, između ostalog i na osnovu seksualne orijentacije i rodnog identiteta.

4. Narodna skupština podržava Vladu da obezbedi efikasan sistem usluga i servisa podrške osobama sa invaliditetom i starijima, kao i da donese plan procesa deinstitucionalizacije u Republici Srbiji.

5. Polazeći od nalaza Zaštitnika građana koji se odnose na nacionalne savete nacionalnih manjina, Narodna skupština poziva Vladu i nadležna ministarstva na organizovanje obuka i druge aktivnosti u cilju jačanja kapaciteta nacionalnih saveta nacionalnih manjina za vršenje svih ovlašćenja koja im po zakonu pripadaju, kao i za veću dostupnost informacija o njihovoj ulozi.

6. U cilju unapređenja položaja Roma i Romkinja, naročito u oblasti zaštite zdravlja, potrebno je obezbediti da zdravstvene medijatorke nastave sa radom u romskim naseljima i da se stanovnicima romskih naselja obezbedi što bolje informisanje o merama zaštite u slučaju izbijanja zaraznih bolesti.

7. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.

8. Ovaj zaključak objaviti u „Službenom glasniku Republike Srbijeˮ.

RS Broj 102

U Beogradu, 29. decembra 2021. godine

**NARODNA SKUPŠTINA REPUBLIKE SRBIJE**

PREDSEDNIK

Ivica Dačić